
ATKRITUMU APSAIMNIEKOŠANAS DARBĪBAS UZSĀKŠANA NEKUSTAMAJĀ ĪPAŠUMĀ SLOKAS IELĀ 13, JELGAVĀ
							

2026.gada 25.februārī Jelgavas valstspilsētas pašvaldībā (turpmāk – Pašvaldība)  tika saņemts SIA "Grāvējs" (reģistrācijas Nr.40103954917, juridiskā adrese: Pārmiju iela 3, Rīga, LV-1057) iesniegums, kurā Pašvaldībai tiek lūgts saskaņot jaunas atkritumu apsaimniekošanas darbības – būvniecības atkritumu pārstrāde (reģenerācija), uzsākšanu nekustamajā īpašumā Slokas ielā 13, Jelgavā, kadastra Nr. 09000230018 (turpmāk – Īpašums).
Īpašums ir SIA “Grāvējs” īpašums. Saskaņā ar Pašvaldību likuma 4.panta pirmās daļas 15.punktu un Jelgavas pilsētas teritorijas plānojumu, nekustamajam īpašumam Slokas iela 13, Jelgavā, noteiktā atļautā izmantošana ir “Rūpnieciskās apbūves teritorija”.  
Saskaņā ar iesniegumā norādīto, SIA “Grāvējs” plānotais apsaimniekojamais būvniecības atkritumu daudzums nepārsniegs 70 000 (septiņdesmit tūkstoši) tonnas gadā, no kuriem 65 000 (sešdesmit piecas) tonnas tiks pārstrādātas būvizstrādājumos, savukārt 5 000 (pieci tūkstoši) tonnas būvgružu, ko būvniecības atkritumu reģenerācijas iekārtas nespēs pārstrādāt, atbilstoši Atkritumu apsaimniekošanas likumam un Ministru kabineta 2021. gada 18. februāra noteikumiem Nr. 113 "Atkritumu un to pārvadājumu uzskaites kārtība", tiks nodoti atkritumu apsaimniekotājiem jeb operatoriem, kas Valsts vides dienestā ir saņēmuši nepieciešamo atkritumu apsaimniekošanas atļauju, turpmākai būvniecības atkritumu pārstrādei.
Atkritumu apsaimniekošanas likuma 8.panta pirmās daļas 2.punktā noteikts, ka pašvaldība pieņem lēmumu par jaunu sadzīves vai ražošanas atkritumu savākšanas, dalītas vākšanas, šķirošanas, sagatavošanas pārstrādei un reģenerācijas vai apglabāšanas iekārtu un infrastruktūras objektu, kā arī atkritumu poligonu izvietošanu savā administratīvajā teritorijā atbilstoši atkritumu apsaimniekošanas valsts plānam un reģionālajiem plāniem. 
Pašvaldības dome ar 2026. gada 23. marta Lēmumu Nr. 6/7 (turpmāk – Lēmums) nolēma neatļaut SIA “Grāvējs” uzsākt jaunu atkritumu apsaimniekošanas darbību – būvniecības atkritumu pārstrādi (reģenerāciju) Slokas iela 13, Jelgavā, pamatojot, ka paredzētā darbība ir pretrunā Zemgales industriālā parka attīstības stratēģijai laika periodam līdz 2029. gadam (turpmāk – Stratēģija), kas apstiprināta ar Jelgavas valstspilsētas pašvaldības domes 2023. gada 27. aprīļa lēmumu Nr. 4/4.
SIA “Grāvējs” Lēmumu pārsūdzēja Administratīvā procesa likuma noteiktajā kārtībā un Administratīvās rajona tiesas Rīgas tiesu nams pamatojoties uz SIA “Grāvējs” pieteikumu 2026. gada 14.aprīlī pieņēma lēmumu par administratīvās lietas ierosināšanu par Jelgavas valstspilsētas pašvaldības domes 2026. gada 26. marta lēmuma Nr. 6/7 atzīšanu par prettiesisku un par labvēlīga administratīvā akta izdošanu, ar kuru Pašvaldības dome atļautu SIA „Grāvējs” uzsākt jaunu atkritumu apsaimniekošanas darbību Slokas ielā 13, Jelgavā. Administratīvā lieta pēc būtības vēl nav izskatīta.
	            Savukārt ar Administratīvās apgabaltiesas 2026.gada 19.jūnija lēmumu (turpmāk – apgabaltiesas lēmums) nolemts piemērot pagaidu noregulējumu lietā un uzlikt pienākumu Jelgavas valstspilsētas pašvaldības domei viena mēneša laikā no lēmuma spēkā stāšanās izdot SIA “Grāvējs” atļauju uzsākt jaunu atkritumu apsaimniekošanas darbību – būvniecības atkritumu pārstrādi (reģenerāciju) –nekustamajā īpašumā Slokas ielā 13, Jelgavā, kadastra apzīmējums 09000230018. Apgabaltiesas lēmums nav pārsūdzams.
Vienlaikus Dome norāda, ka:
1) Pašvaldība ir piesaistījusi Eiropas Savienības Atveseļošanas fonda finansējumu 20 000 000 (divdesmit miljoni) euro apmērā un īsteno projektu Nr.3.1.1.3.i.0/1/23/A/CFLA/003 “Zemgales industriālā parka attīstība, 1. kārta” saskaņā ar 2024.gada 1. februārī noslēgto vienošanos starp Pašvaldību un Centrālo finanšu līgumu aģentūru (turpmāk – CFLA). Saskaņā ar Stratēģiju teritorijā plānots veicināt inovatīvo/augsto tehnoloģiju uzņēmumu piesaisti, kas nerada būtiskus piesārņojuma riskus. Kā prioritāri attīstāmās nozares  noteiktas - zināšanu ietilpīga bioekonomika viedā enerģētika informācijas un komunikāciju tehnoloģijas; viedie materiāli, tehnoloģijas un inženiersistēmas.
2) apgabaltiesas lēmumā norādīts, ka SIA “Grāvējs” paredzētā darbība varētu atbilst atbalstāmajām aktivitātēm, tomēr izvērsta analīze par to nav veikta;
3) 2022. gada 30. augusta Ministru kabineta noteikumu Nr. 543 “Eiropas Savienības Atveseļošanas un noturības mehānisma plāna 3.1. reformu un investīciju virziena "Reģionālā politika" 3.1.1.3.i. investīcijas "Investīcijas publiskajā infrastruktūrā industriālo parku attīstīšanai reģionos" īstenošanas noteikumi” 86.punktā noteikts, ka gadījumos, kad CFLA konstatē būtiskus pārkāpumus projekta īstenošanas laikā vai konstatē, ka nav nodrošināta projekta mērķu sasniegšana un projekta īstenošanas rezultātā nav izveidots darboties spējīgs industriālais parks un nav nodrošināta attīstītās industriālās teritorijas funkcionalitāte atbilstoši industriālā parka attīstības stratēģijā paredzētajam, CFLA, izvērtējot no finansējuma saņēmēja saņemto un CFLA rīcībā esošo informāciju, var pieņemt lēmumu par Atveseļošanās fonda finansējuma maksājumu apturēšanu vai atgūšanu no finansējuma saņēmēja saskaņā ar vienošanos par projekta īstenošanu;
4) No iepriekšminētā izriet, ka gadījumā, ja Pašvaldība neievēro Stratēģijā noteikto, CFLA var pieņemt lēmumu, atbilstoši kuram Pašvaldībai būtu jāatmaksā visu vai daļu no saņemtā finansējuma. Tātad atļauja veikt atkritumu apsaimniekošanas darbību Īpašumā, kas SIA “Grāvējs” tiek izsniegta atbilstoši apgabaltiesas lēmumam, var atstāt būtisku nelabvēlīgu ietekmi uz Pašvaldības budžetu un ierobežot Pašvaldības iespējas izpildīt tās autonomās funkcijas;
5) 	Ņemot vērā iepriekš minēto un izvērtējot lietderības apsvērumus, atbilstoši Administratīvā procesa likuma 68. panta pirmajai daļai sabiedrības kopīgo vajadzību ievērošanai izsniedzamajā administratīvajā aktā nepieciešams paredzēt nosacījumu, ka atļauja stājas spēkā tikai tad, kad SIA ”Grāvējs” noslēdz vienošanos ar Pašvaldību par zaudējumu kompensēšanu gadījumā, ja Pašvaldībai šī lēmuma rezultātā iestājas negatīvas finansiālas vai cita veida sekas. 


Ņemot vērā minēto, saskaņā ar Administratīvā procesa likuma 68. panta pirmo daļu un atbilstoši Administratīvās apgabaltiesas 2026.gada 19.jūnija lēmumam administratīvajā lietā Nr.A420141126,

JELGAVAS VALSTSPILSĒTAS PAŠVALDĪBAS DOME NOLEMJ:
1. Atļaut SIA “Grāvējs” uzsākt jaunu atkritumu apsaimniekošanas darbību – būvniecības atkritumu pārstrādi (reģenerāciju) Slokas iela 13, Jelgavā. 
2. Atļauja stājas spēkā ar brīdi, kad SIA Grāvējs” ir noslēdzis vienošanos ar Pašvaldību par zaudējumu kompensēšanu gadījumā, ja Pašvaldībai šī lēmuma rezultātā projekta Nr.3.1.1.3.i.0/1/23/A/CFLA/003 “Zemgales industriālā parka attīstība, 1. kārta” ietvaros tiek piemērota finanšu korekcija un iestājas negatīvas finansiālas sekas (Vienošanās projekts pielikumā).
3. Pilnvarot Jelgavas valstspilsētas pašvaldības izpilddirektoru parakstīt šī lēmuma 2.punktā norādīto vienošanos. 

Jelgavas valstspilsētas pašvaldības domes lēmumu viena mēneša laikā var pārsūdzēt Administratīvā procesa likuma noteiktajā kārtībā.


Domes priekšsēdētāja vietnieks							   A. Rublis
Iesniedz: Pašvaldības izpilddirektores vietniece L. Daugaviete 
Sagatavoja: J. Ližus, tālrunis 63005565
Saskaņots:
Attīstības un pilsētplānošanas departamenta vadītāja, G. Osīte
[bookmark: _GoBack]Juridiskajā nodaļā: A. Rumjanceva 
Izskatīt ______________________________________ komitejā
Nosūtīt: Attīstības un pilsētplānošanas departamentam, J.Ližus, SIA “Grāvējs”

